《题丁氏松涧图》
元代·邓文原

天目之峰凌紫烟，下周林壑纡长川。清池斗绝涵倒景，神运直自疏凿先。

彼美幽贞庐，閒房曲奥辛夷荃。苍官手植经几年，灵虬夭矫今参天。

门前朝流暮流水，但闻激石泻濑鸣溅溅。山人养真衡茅下，有书可读琴可弦。

意行清涧曲，长啸松风前。山月出林高，溪花弄春妍。

仙人歌来夜将半，天空鹤唳山凄然。飙尘大笑狂驰子，口诵丹诀传真玄。

我欲从之结邻屋，得疏药圃谋芝田。

作者简介：邓文原（公元1258年至1328年），字善之，一字匪石，人称素履先生，绵州（今四川绵阳）人，又因绵州古属巴西郡，人称邓文原为“邓巴西”。其父早年避兵入杭，遂迁寓浙江杭州，或称杭州人。历官江浙儒学提举、江南浙西道肃政廉访司事、集贤直学士兼国子监祭酒、翰林侍讲学士，卒谥文肃。其政绩卓著，为一代廉吏，其文章出众，也堪称元初文坛泰斗，《元史》有传。著述有《巴西文集》、《内制集》、《素履斋稿》等。